"Thiya loaibaa dhurah"ge poster release kohfi | Mihaaru\nތިޔަ ލޯތްބާ ދުރަށްގެ ލީޑް ދެ ތަރިން\n"ތިޔަ ލޯތްބާ ދުރަށް" ގެ ޕޯސްޓަރު ރިލީޒްކޮށްފި\n20 މާޗް 2018 - 09:19 1 comment\nކުރިއަށް ހުރި ފިލްމުތަކުގެ ތެރެއިން ލޯބީގެ އަސަރުގަދަ ފިލްމަކަށް އެންމެ ކުރިން އަޅުވަން ހަމަޖެހިފައިވާ ޓެކްނޯ މީޑިއާ އިން ޕްރޮޑިއުސްކުރާ ފިލްމު "ތިޔަ ލޯތްބާ ދުރަށް" ގެ ޕޯސްޓަރު ރޭ ދައްކާލައިފި އެވެ.\nވާހަކަ ލިޔުންތެރިޔާ މަރިޔަމް މޫސާ (މަރީ) ލިޔެ ޑައިރެކްޓްކުރާ އެ ފިލްމު ރިލީޒްކުރަން ހަމަޖެހިފައިވަނީ އަންނަ މަހުގެ 21 ވަނަ ދުވަހު އެވެ. ފިލްމު ނަގާފައިވާ ސްރީ ލަންކާގައި ވެސް އެޅުވުމުގެ މަސައްކަތް އަންނަނީ ކުރަމުންނެވެ. "ތިޔަ ލޯތްބާ ދުރަށް" އެއީ މަރީގެ ފުރަތަމަ ޑައިރެކްޝަނެވެ.\nއެ ފިލްމުގެ ޕޯސްޓަރު ރޭ ބޭއްވި ހަފުލާއެއްގައި ރިލީޒްކޮށްފައިވަނީ ފިލްމީ ތަރި ޔޫސުފް ޝަފީއު (ޔޫއްޕެ) އެވެ. ފިލްމުގެ ޕްރޮމޯޝަނަލް ލަވައެއް އަދި ޓީޒާ ޓްރެއިލާއެއް މިހާރުވަނީ ރިލީޒްކޮށްފަ އެވެ. އަދި ފިލްމުގެ އެޑިޓިން އާއި ޑަބިންގެ މަސައްކަތް ވަނީ ނިންމާލާފަ އެވެ.\n"ތިޔަ ލޯތްބާ ދުރަށް" ގެ ޕޯސްޓަރު. --\nތިނެސްކަން ލޯބީގެ ވާހަކައަކަށް ހަދާފައިވާ އެ ފިލްމު އެއްކޮށް ޝޫޓުކޮށްފައިވަނީ ލަންކާގަ އެވެ. ފިލްމުގެ ލީޑް ރޯލުން ފެނިގެންދާނީ އަހްމަދު އަޒްމީލް (އަޒޭ) އަދި މަލީހާ ވަހީދު (މަލް) އެވެ. ފިލްމްގެ މުހިއްމު ރޯލަކުން ލަންކާގެ ބަތަލާއެއް ކަމަށްވާ އުދޭނީ ފެނިގެންދާ އިރު، ފިލްމުގެ ކާސްޓުންގެ ތެރޭގައި އަހުމަދު އަމަން (ޓޮމް) އާއި އޭނާގެ އަންހެނުން މަރިޔަމް ޝަހްޒާ ވެސް ހިމެނެ އެވެ.\nއެ ފިލްމުން ކުރީގެ މަޝްހޫރު ލަވަ ކިޔުންތެރިޔާ އަލީ ރަމީޒް އަދި ފަޒީލާ އާމިރު ކިޔާފައިވާ ޑުއެޓް ލަވައެއް ވެސް އިވިގެންދާނެ އެވެ.


އަތާއި،ފައި، އަދި އަނގައިގެ ބަލި - ވިކިޕީޑިއާ\nއަތާއި،ފައި، އަދި އަނގައިގެ ބަލި\nއަތާއި،ފައި، އަދި އަނގައިގެ ބަލި (އިނގިރޭސި ބަހުން: Hand, foot، and mouth disease )އަކީ ވައިރަސް އަކުން ޖެހޭ ގައިން ގަޔަށް އަރާ ބައްޔެކެވެ. މިއީ ކުޑަކުދިންނަށް ފަސޭހައިން ޖެހޭ ބައްޔެކެވެ. މިބަލި ޖެހުމުން އަނގައިގެ ތެރޭގައި ފޮޅުނަގާ ފާރުވެ، އަތްތިލަ އަދި ފައިތިލައިގައި ކުދިކުދި ފެން ބިހި ތަކެއް ނަގާނެއެވެ.\n1 ބަލި ޖައްސާ ޖަރާސީމް\n2 ބަލި ފެތުރުން\n3 ބަލިޖެހުމުން ވާގޮތް އަދި ބަލީގެ އަލާމާތްތައް\n3.1 ފެންނަ އަލާމާތްތައް\n4 ބަލީގެ ނުރައްކާ\n5 ބަލިން ރައްކާތެރިވުން\nބަލި ޖައްސާ ޖަރާސީމް[އުނިއިތުރު ގެންނަވާ]\nއަތާއި، ފައި، އަދި އަނގައިގެ ބަލި ޖައްސާ ޖަރާސީމަކީ ކޮކްސަކީ އޭ ވައިރަސް، ކޮކްސަކީ ބީ ވައިރަސް، އަދި އެންޓީރޯވައިރަސް 71 އެވެ. މި3ވައިރަސް އަކީ ވެސް އެންޓީރޯވައިރަސްގެ ގުރޫޕްގައި ހިމެނޭ ވައިރަސް ތަކެކެވެ. މީގެ ތެރެއިން ރާއްޖޭގައި އުޅޭކަމަށް ލަފާކުރެވެނީ ކޮކްސަކީ ވައިރަސް އޭ 16 ވައިރަސް އެވެ.\nބަލި ފެތުރުން[އުނިއިތުރު ގެންނަވާ]\nއަތާއި،ފައި، އަދި އަނގައިގެ ބަލި ޖެހިފައިވާ ކުއްޖެއްގެ އަރިދަފުސް، ކުޅު، އަދި ފޮޅުން ނިކުންނަ ދިޔައިގައި މިޖަރާސީމް ހުންނާނެއެވެ. ބަލީގެ ފުރަތަމަ ހަފްތާގެ ތެރޭގައި ގިނަ އަދަދަކަށް ކުއްޖާގެ ނަޖިހުގައި މިޖަރާސީމް ހުންނާނެއެވެ. މިހެންކަމުން ސާފުތާހިރުކަން ކުޑަވެއްޖެނަމަ ހެޔޮ ހާލުގައި ތިބި ކުދިންގެ އެތެރެހައްޓަށް ކާބޯތަކެތީގެ ޒަރީޢާއިން މިޖަރާސީމް ފަސޭހަ ކަމާއެކު ވާޞިލް ވެއެވެ. ކެއްސާ ކިބިހި އަޅާއިރު ވައިގެ ތެރެއަށް ނިކުންނަ ތަކެތީގައި ވެސް މިޖަރާސީމް ހުރެއެވެ.\nބަލި ފެތުރެނީ ބަލިޖެހިފައިވާ ކުއްޖެއްގެ ކުޅު، ބޮޑުކަމުދާ ތަކެތި، އަރިދަފުސް، އަދި ގައިގާ ނަގައިފައިވާ ބިހިފަދަ ތަކެތިން ބޭރުވާ ދިޔައިގެ ޒަރީޢާއިންނެވެ. މިހެން ދިމާވާ ސަބަބަކީ އެތަކެތި ވައިގެ ތެރެއަށް ފެތުރުމުން ވައިގެ ޒަރީޢާއިން އަނެކާގެ ހަށިގަނޑަށް ވާޞިލްވެ ބަލިޖެހުމެވެ. ބަލީގެ ޖަރާސީމް ހޭކިފައި ހުންނަ ތަންތަނުގައި އަތްލެވިގެން ނުވަތަ ގެންގުޅޭ ތުވާލި، ބާލީސް، ރަޖާ ، މޭޒު، ގޮނޑި، ފަދަ ތަކެތީގައި ހޭކިފައި ހުންނަ ޖަރާސީމުން ބަލި ފެތުރެއެވެ.\nބަލިޖެހުމުން ވާގޮތް އަދި ބަލީގެ އަލާމާތްތައް[އުނިއިތުރު ގެންނަވާ]\nޖަރާސީމު ހަށިގަނޑަށް ވާޞިލްވުމާއި ބަލީގެ އަލާމާތްތައް ފެނުމާއި ދެމެދު 3-7 ދުވަހާއި ދެމެދުގެ މުއްދަތެއް ނަގައެވެ. އެންމެ ފުރަތަމަ ފެންނަ އަލާމާތަކީ ހުންއައުން އެވެ. އެއަށްފަހު ކަރު އަދި އަދި އަނގައިގައި ރަތްކޮށް ހުންނަ ކުދި ބިހިތަކެއް ނަގާ ފާރުކޮޅު ތަކަކަށް ބަދަލުވެއެވެ. މިފޮޅުތައް ދުލުގައި ކޮލުގައި އަދި ތުންފަތު އެތެރޭގެ ދުލިފަށުގައި ، ހިރުގަނޑުގައި އަދި މަތީ ތަލީގައި ފެންނަށް ހުންނާނެއެވެ.\nދެދުވަހެއްގެ ތެރޭގައި އަތްތިލައިގައި އަދި ފައިތިލައިގައި ކުދިކޮށް ހުންނަ ރަތްބިހިތަކެއް ނަގާ ކުދިކުދި ފެން ބިހިތަކަކަށް ބަދަލުވެއެވެ. މިބިހިތައް ފޫކޮޅުގެ މަސްގަނޑުގަޔާއި، އުޅަބޮށީގައި ވެސް ނަގާފާނެއެވެ.\nއާންމު ގޮތެއްގައި ބަލި ޖެހެނީ5އަހަރުން ދަށުގެ ތުއްތު ކުދިންނަށެވެ.\nފެންނަ އަލާމާތްތައް[އުނިއިތުރު ގެންނަވާ]\nކަރުތެރެފާރުވުން އަދި ކަރުގައި ރިހުން\nގައިގައި ރިހުން، ބޮލުގައި ރިހުން، އަދި ބަނޑުގައި ރިހުން\nދޫ އަދި އަނގައިގެ ތެރޭގައި ފޮޅުތަކެއް ނަގައި ފާރުވުން : ދޫ، ތުންފަތުގެ އެތެރެފުށް، ކޮލުތެރެ، ހިރުގަނޑު އަދި މަތީ ތަލީގައި މިފޮޅުތައް ފެންނަން ހުރެއެވެ.\nއަތްތިލަ، ފައިތިލައިގައި ރަތްކުލައިގައި ހުންނަ ފޮޅުތަކެއް ނެގުން. މިފޮޅުތަކުގައި އަތްލުމުން ތަދުވާނެއެވެ.\nއަތްތިލަ އާއި ފައިތިލައިގައި ކުދިކުދި ބިހިތަކެއް ނެގުން\nފައި އަދި ފޫކޮޅު މަސްގަނޑުގައި ބިހިނެގުން\nހުންއައިސް ފިޓްޖެހޭ ކުއްޖެއްނަމަ ފިޓްޖެހޭގޮތްވުން ނުވަތަ ފިޓްޖެހުން\nއަނގައިގައި ފާރުވެފައިވާ ތަންތަނަށް ތަދުވުން : މީގެ ސަބަބުން ކުޑަކުދިންނަށް އެއްޗެތި ދިރުވަން އުދަގޫވެ، ވަރުދެރަވާގޮތްވެއެވެ. މިފަދަ ޙާލަތެއްގައި ނަމަ ޑޮކްޓަރާއި މަޝްވަރާކުރަންވާނެއެވެ.\nވައިރަސް ގެ ޒަރީޢާއިން ސިކުނޑިއަށް އަދި ހިތުގެ މަސްގަނޑަށް އަސަރުކުރުން\nބަލިވެ އިންނަތާ ފުރަތަމަ ދުވަސްކޮޅު މިބަލިޖެހިއްޖެނަމަ :-\nދަރިފުޅު ބޮޑުވާންވީވަރަށް ބޮޑުނުވުން\nމިބައްޔަކީ އިތުރު މައްސަލަތަކާއި ކުރިމަތިނުވާނަމަ ދެތިން ހަފްތާގެ ތެރޭގައި ރަގަޅުވާ ބައްޔެކެވެ.\nހުންގަދަވުމުން ބައެއް ކުދިން ފިޓްޖެހުން ކުރިމަތި ވެއެވެ. ނަމަވެސް ގިނަ ފަހަރު މިބައްޔަކީ ކުރުމުއްދަތެއްގެ ތެރޭގައި އެހެން މައްސަލަތަކެއް ކުރިމަތި ނުވެ މުޅިން ފަސޭހަވާ ބައްޔެކެވެ. ދެވަނަ ފަހަރު މިބަލި ޖެހުމަކީ އެކަށީގެންވާ ކަމެކެވެ.\nފާޚާނާ ބޭނުންކުރުމަށްފަހު ( ނެޕީ ބަދަލުކޮށްފައި ވެސް ) ސައިބޯނިލައިގެން ރަގަޅަށް އަތްދޮންނާށެވެ.\nކާއެއްޗެތި ތައްޔާރުކުރުމުގެ ކުރިން އަދި ކެއުމުގެ ކުރިން ( ކާންދިނުމުގެ ކުރިން ) ސައިބޯނި ލައިގެން ރަގަޅަށް އަތްދޮންނާށެވެ. ގޭތެރޭގައި ކުޑަކުދިންނާއި ބޮޑެތި މީހުން އަތްލާ އުޅޭތަންތަން ( އަދި ތުއްތު ކުދިން އަގަޔަށްލާ ތަކެތި ) ބްލީޗް އަޅާފައި ހުރި ފެންފޮދަކުން ދޮވެ ސާފުކޮށްފައި ބަހައްޓާށެވެ.\nތުއްތު ކުދިންނަށް ސާފުތާހިރު ކަމުގެ މުހިއްމުކަން ދަސްކޮށްދޭށެވެ. އަނގަޔަށް އަތްލުން ފަދަ ކަންތައް ހުއްޓުވޭތޯ މަސައްކަތްކުރާށެވެ.\nހުން އަންނަކުދިން ނުވަތަ ބަލީގެ އަލާމާތްތައް ހުރި ކުދިން ސުކޫލަށް ނުފޮނުވާށެވެ. ސުކޫލަށް ފޮނުވާނީ އަނގައިގައި ހުރި ފާރު ރަގަޅުވުމުންނެވެ.\nބަލިކުއްޖަކު ގެންގުޅޭ ބެލެނެވެރިން މަސައްކަތު ނިކުތުން އެއީ ރަގަޅު ކަމެއްނޫނެވެ.\nބަލިޖެހިފައިވާ ކުދިން ވީވަރަކުން ވަކިން ގެންގުޅުން: ބަލި އިތުރަށް ފެތުރުނަ ނުދިނުމަށްޓަކައި ބަލިޖެހިފައިވާ ކުދިން އެހެންކުދިންނާއި ވަކިން ގެންގުޅުން މުހިއްމެވެ. ބަލި ރަގަޅުވަންދެން ސުކޫލް އަށާއި، އެހެންކުދިންގެ ތެރެއަށް ނުފޮނުވައި ގެންގުޅުން ރަގަޅެވެ.\nއެހެންމީހުންނަށް ޖަރާސީމް ވާޞިލްވާނެ ފަދަ ގޮތްތަކާއި ދުރުހެލިވެ އުޅުން: ފާޚާނާއަށްދިއުމާއި، ނޭފަތްފޮޅުން، ނެޕީބަދަލުކުރުން، ފަދަ ކަންތައްތަކަށް ފަހު ސައިބޯނިލައިގެން ރަގަޅަށް އަތްދޮވުން،.ޖަރާސީމް އަތުގައި ހުރެ ތަންތަނުގައި އަތްނުލުން ފަދަ ކަންކަމަށް ސަމާލުވުން މުހިއްމެވެ.\nގެންގުޅެ ތަކެތި ސާފުތާހިރުކޮށް ބެލެހެއްޓުން\nސާފުތާހިރުކަމަށް ބާރުއެޅުން: ކުއްޖާ ބަލިން ރަގަޅުވި ނަމަވެސް ވައިރަސް މަހެއްހާ ދުވަސްވަންދެން ބޮޑުކަމުދާ ތަކެތީގައި ހުރެއެވެ. އެހެންކަމުން ސާފުތާހިރުކަމަށް ސަމާލުކަން ދޭންވާނެއެވެ.\nއަތާއި، ފައި، އަދި އަނގައިގެ ބައްޔަށް ވަކި ޚާއްޞަ ފަރުވާއެއް ނޯވެއެވެ. ވައިރަސް ގެ ސަބަބުން ޖެހޭ ބަލިބައްޔަކީ ރަގަޅުވާން ނަގާ މުއްދަތު ހަމަވުމުން އަމިއްލައަށް ރަގަޅުވާނެ ބަލިބައްޔެވެ. ވީމާ މިބައްޔަށް އިތުރު ބޭހެއް ދިނުން ބޭނުމެއް ނުވެއެވެ. ބަލިވެއްޖެނަމަ ސަމާލުކަންދޭންޖެހޭ ކަންތައްތައް ތިރީގައި މިވަނީ އެވެ.\nގިނަގިނައިން ދިޔާތަކެތި ދިނުން: އެގޮތުން ދިޔާތަކެތި ފިނިކޮށްފައި އެތިފޮދުން ދިނުން. ކުޑަކޮށް ފިނިތަކެތި ދިނުމުން އަނގަޔަށް ފަސޭހަވާނެއެވެ.\nހުން މަޑުކުރުމަށް ޕެނަޑޯލް ބޭނުންކުރުން، އަދި ހުން ގަދަވާނަމަ ގައިގައި ފެންފޮތި ހޭކުން\nކާންދިނުމުގައި ފަސޭހައިން ދިރުވޭގޮތަށް ހުންނަ ކާތަކެތި ދިނުން: އެގޮތުން ފިނިކޮށްފައި ހުންނަ ޔޮގަޓް، ކަސްޓަޑު، ކިރު ފަދަ ހަފަން ނުޖެހޭ ސާދާތަކެތި ދިނުން\nއިރުއިރުކޮޅުން ފިނި ލޮނުފެން ފޮދަކުން އަނގަތެރެ ދޮވެ ސާފުކުރުން\nހުތް އެއްޗެތި ދިނުމުން އަނގަ ކަރާނެއެވެ. ފޮޅުތައް ތުއްވުން އެއީ ރަގަޅު ކަމެއް ނޫނެވެ.\nއެއްވެސް އެންޓިބަޔޮޓިކް އެއް ނުވަތަ އެންޓި ވައިރަލް އެއް ބޭނުންކުރުން ރަގަޅެއް ނޫނެވެ.\nސެންޓަރސް ފޯރ ޑިޒީސް ކޮންޓްރޯލް އެންޑް ޕްރިވެންޝަން، ހޭންޑް ފުޓް އެންޑް މައުތް ޑިޒީސް


6 aharun3film, massalaeh noon: Vaani Kapoor\nހަ އަހަރުން ތިން ފިލްމު މައްސަލައެއް ނޫން: ވާނީ\nފިލްމު ކުޅެން ފެށިތާ ހަ އަހަރު ވީއިރު ވާނީ ކަޕޫރަށް ކުޅެވިފައިވަނީ އެންމެ ތިން ފިލްމެވެ. ނަމަވެސް އެއީ މާ ބޮޑަށް ހާސްވާން ޖެހޭ ކަމެއް ކަމަކަށް ވާނީ ގަބޫލެއް ނުކުރެ އެވެ.\nވާނީ ފިލްމީ ދުނިޔެއަށް ތައާރަފްވީ 2013 ގައި ނުކުތް ސުޝާންތު ސިންގް ރާޖްޕޫތު ބަތަލުގެ ބައި ކުޅުނު "ޝުދް ދޭސީ ރޮމާންސް" އިންނެވެ.\nފިލްމު ކުޅޭތާ ހަ އަހަރު ވިޔަސް ވާނީ ގަބޫލު ކުރަނީ އަދިވެސް އޭނާގެ ކެރިއަރު އޮތީ ވަރަށް ޅަފަތުގައި ކަމަށެވެ. ހަ އަހަރު ތެރޭ ތިން ފިލްމު ކުޅުނު ސަބަބު ހާމަކުރަމުން 31 އަހަރުގެ ވާނީ ބުނީ ހިތްހަމަޖެހޭ ފިލްމުތައް ހިތްހަމަޖެހޭ އެކްޓަރުންނާއެކު ކުޅެން ލިބެންދެން އޭނާ ކެތްތެރިކަމާއެކު އިންތިޒާރު ކުރަނީ ކަމަށާއި މިއީ ގިނަ އެކްޓަރުންނަށް ކުރެވޭ ވަރުގެ ކަމަކަށް ނުވާ ކަމަށެވެ.\n"އަހަރެން ފިލްމު ކުޅެން ބޭނުމީ އަހަރެން ގަޔާވާ މީހުންނާއެކު. އެފަދަ މީހުންނާއި ފިލްމުތައް ނުލިބޭނަމަ ކެތްތެރިކަމާއެކު އިންތިޒާރު ކުރުމަކީ އަހަރެން ބޭނުންވާ ގޮތް،" ރަންވީރު އާއެކު "ބޭފިކްރޭ" ގައި ހަރަކާތްތެރިވި ބަތަލާ ބުންޏެވެ.\nފުރަތަމަ ފިލްމު ރިލީޒް ކުރިތާ ތިން އަހަރު ފުރުނުއިރު ވެސް ވާނީ އިތުރު ފިލްމެއް ނުކުޅެ އެވެ. "ބޭފިކްރޭ" އަކީ ގިނަ ދުވަސްތަކެއްގެ އިންތިޒާރަށް ފަހު ލިބުނު ފިލްމެކެވެ.\nވާނީ އެންމެ ފަހުން ކުޅުނު ރިތިކް ރޯޝަން އާއި ޓައިގާ ޝްރޮފްގެ "ވޯ" މިހާރު ބޮކްސް އޮފީހުގައި ދަނީ ބޮޑު ކާމިޔާބެއް ހޯދަމުންނެވެ. ވާނީ ބުނީ ފިލްމަށް އެހާ ރަނގަޅު ނަތީޖާއެއް ނެރެވިދާނެ ކަމަށް އުންމީދު ނުކުރާ ކަމަށެވެ.\nރިތިކްއަށް ތައުރީފުކުރަމުން ވާނީ ބުނީ ރިތިކް އަކީ އެކުގައި މަސައްކަތްކުރަން ވަރަށް ހިތްހަމަޖެހޭ އެކްޓަރެއް ކަމަށާއި އަދި އޭނާއަކީ ވަރަށް ހިތްވަރުދޭ ވަރަށް އެހީތެރިވެދޭ ރަނގަޅު އިންސާނެއް ކަމަށެވެ.\nވާނީ މިހާރު ކުޅެމުންދަނީ ރަންބީރު ކަޕޫރު ބަތަލުގެ ރޯލު ކުޅޭ "ޝަމްޝޭރާ" އެވެ. މި ފިލްމު ރިލީޒް ކުރަން ހަމެޖެހިފައިވަނީ އަންނަ އަހަރު އެވެ.


Dhivehi Kaiveni Haflaathakunn Thafaathu Dheenthakuge Sagaafai ދިވެހި ކައިވެނި ހަފްލާތަކުން ތަފާތު ދީންތަކުގެ ސަޤާފަތް – Huvadhoo News Dhivehi Kaiveni Haflaathakunn Thafaathu Dheenthakuge Sagaafai Huvadhoo News\nދިވެހި ކައިވެނި ހަފްލާތަކުން ތަފާތު ދީންތަކުގެ ސަޤާފަތް\nދިވެހި ކައިވެނިތަކުން ކުރިން ފެންނަމުން އައި، ދިވެހިވަންތަ ސިފަތަށް ނެތިވެގޮސް، އިސްލާމްދީނާއި ބީރައްޓެހި ތަފާތު ދީންތަކުގެ ސަޤާފަތްތައް ފެންނަމުން އައުމަކީ ވަރަށް ބޮޑަށް ކަންބޮޑުވާންޖެހޭ ކަމެކެވެ.\nތަފާތު ދީންތަކުގެ ކައިވެނިތަކުން ފެންނަ ކަންކަން ދިވެހި ކައިވެނިތަކުން ފެނުން މިވަނީ ދިވެހި މުޖުތަމަޢުގައި އާންމުވެފައެވެ. މިގޮތުން ހިންދީ ކައިވެނިތަކުން ފެންނަ ދެޖިންސުގެ ޒުވާނުން މަސްހުނިވެގެން ނެށުންފަދަ ކަންކަން ދިވެހި ކައިވެނި ހަފްލާތަކުން އަންނަނީ ފެންނަމުންނެވެ. މި ފަހަކަށް އައިސް ސޯޝަލް މީޑިއާގައި އެންމެ ގަދަޔަށް ހިނގި އެކައްޗަކަށް ކައިވެނި ޕާޓީތަކުގައި ނަށާފައި ހުންނަ ވީޑިއޯ ވެއެވެ. ގްރޫޕް ހަދާފައި، ކޮރިއޮގްރާފްކޮށްގެން ހުށަހަޅައިދޭ މި ނެށުންތައް މިހާރަކަށް އައިސް ވަރަށް މަގުބޫލެވެ. މި ނެށުމާ ނުލައި މިހާރު ކައިވެނި ހަފުލާއެއް ފުރިހަމަނުވެއެވެ. ކައިވެނިކުރާ އަންހެން މީހާގެ ފަރާތުން އަންނަ ބްރައިޑްސް މެއިޑުންނާއި ކައިވެނި ކުރާ ފިރިހެން މީހާގެ ފަރާތުން އަންނަ ގުރޫމްސްމަނުންގެ ފަރި ނެށުންތަކެވެ.\nއާންމުކޮށް ކްރިސްޓިއަން ކައިވެނިތަކުން، އަންހެނުން ކައިވެނި ކުރާ ދުވަހު އެމީހުންގެ ބައްޕައާއެކު އައިސްލްސްގައި ހިނގާލާފައި އަންނަ ގޮތް މިހާރު ރާއްޖޭގައިވެސް ކައިވެނި ކުރާ ގިނަ އަންހެންކުދިން ކޮޕީ ކުރާކަން ފާހަގަކުރެވެއެވެ. އެގޮތުން މިފަހުގެ ދިވެހި ކައިވެނިތަކުން، ރަތް ދޫލައެއްގެ މަތީގައި ބައްޕައާއެކު އަތުގައި ހިފައިގެން ނުވަތަ އެކަނި އަންނަތަން އަންނަނީ ފެންނަމުންނެވެ. ހެދުން އެޅުމުގެ ވައްޓަފާޅިވެސް، ކްރިސްޓިއަން ކައިވެނިތަކުގައި އަންހެނުން އަޅާ ހެދުމާއި އެއްގޮތް ދިގު ފަސްބައި ލާފައި ހުންނަ ހެދުން ލުމާއި، ކައިވެނީގެ ރަސްމިއްޔާތަށް އަންހެންކުއްޖާ އަންނައިރު، ފްލަވަރ ގާލްސް ނުވަތަ، އާއިލީ މެމްބަރުން ފަސްބައިގައި ހިފައިގެން އައުންވެސް، ކްރިސްޓިއަން ކައިވެނި ހަފްލާތަކުގައި ފެންނަ ފަދައިން މިފަހުގެ ކައިވެނިތަކުން ފެނެއެވެ.\nތަފާތު ރީތި ތާރީޚްތައް ހޯދާ ބަލައިގެން، ކައިވެނިފަދަ މާތް ގުޅުމެއް، ދިވެހި ސަޤާފަތަށް ނުފެތޭ، އިސްލާމް ދީނުގައި ހުއްދަ ނޫތް މުންކަރާތްތަކަކާއެކު ފެއްޓުން އެއީ އެންމެ ރަނގަޅުގޮތްތޯ އަޅުގަނޑުމެން ވިސްނާލުން މުހިންމެވެ.\nކައިވެނީގެ ގުޅުމަކީ ޢާއިލާއެއް ބިނާ ކުރުމަށް އެޅޭ އެންމެ ފުރަތަމަ ބިންގަލެވެ. އިންސާނީ ނަސްލު ދެމެހެއްޓުމަށްޓަކައި ކީރިތި ﷲ އުފައްދަވާފައިވާ ދެޖިންސުގެ ދެމީހުންގެ ދެމެދުގައި ޤާއިމުކުރެވޭ މަތިވެރި ގުޅުމެކެވެ. ދެމީހުންގެ ފުށުން ހެޔޮލަފާ ދަރިފަސްކޮޅެއް އުފެދުމުގެ މަތިވެރި މަޤްޞަދުގައެވެ. އެހެންކަމުން، ކައިވެނި ކުރެވޭ ފެންވަރުގެ ކޮންމެ މީހަކަށް ދީނުގައި ވަނީ ކައިވެނި ކުރުމަށް ގޮވައިލައްވާފައެވެ.\nކައިވެނީގެ ވަލީމާ (ނުވަތަ ކައިވެނީގެ ހަފްލާ) އަކީ، ކައިވެނި ކުރެވުނުކަމުގެ އުފަލުގައި އެއްވެ އުޅޭ އެއްވުމެކެވެ. މިކަމުގެ އެންމެ މުހިއްމު މަޤްޞަދުތަކުގެ ތެރޭގައި ކައިވެނި އިޢުލާނުކުރުމަކީ އެންމެ މުހިއްމު އެއްމަޤްޞަދެވެ. ކައިވެނީގެ ވަލީމާ، އިސްލާމްދީނާ ޚިލާފުކަންތައްތަކުން އެއްކިބާ ކުރުމަކީ ވާޖިބުކަމެކެވެ. މިގޮތުން ދެޖިންސުގެ މީހުން މަސްހުނިވުމާއި، މިއުޒިކު ކުޅުމާއި، ކާފަރުންގެ ކައިވެނީގެ އިޙްތިފާލުތައް ބާއްވާފަދައިން ބޭއްވުން ފަދަ ކަންކަމަކީ އިސްލާމްދީނާ ޚިލާފު ކަންތައްތަކެވެ. ހަމައެހެންމެ، ކާބޯތަކެއްޗާއި، އެހެންވެސް ތަކެތިން އިސްރާފުކުރުމަކީ ދީން ވަރަށް ބޮޑަށް މަނާކުރާ ކަންކަމެވެ.\nކައިވެންޏަކީ އިންސާނީ ދަރިފަސްކޮޅު ދެމެހެއްޓުމުގައި އެންމެ އިސް ދައުރެއް އަދާކުރާ ކަމެވެ. އަދި އެއީ މުޖުތަމަޢުގެ ޞުލްޙަމަސަލަސްކަމާއި، ފާޙިޝް އެތައް މުންކަރާތްތަކަކުން މުޖުތަމަޢު ސަލާމަތްކޮށްދޭ ކަމެކެވެ. ކައިވެނީގެ މިއެންމެހާ ލަނޑުދަނޑިތައް ގުޅިލާމެހިފައިވަނީ އެކައިވެނިތަކުގެ ބާއްޖަވެރިކަމާއެވެ. ކައިވެނިތައް ފަސާދަވެއްޖެކަމުގައިވާނަމަ އެކަމުގެ ނޭދެވޭ އަސަރު މުޅި މުޖުތަމަޢުއައް ކުރާނެއެވެ.\nކައިވެނީގެ އެންމެހާ ލަނޑުދަނޑިތައް ކާމިޔާބު ކުރުމަށްޓަކައި، އިސްލާމްދީނުގައި ކަނޑައެޅިފައިވާ މުހިއްމު އުޞޫލުތަކެއް ވެއެވެ. މިގޮތުން، އިންސާނުންގެ ދެދުނިޔޭގެ ބާއްޖަވެރިކަމަށް މަގުދައްކައިދިނުމަށްޓަކައި، ﷲ ސުބުޙާނަހޫ ވަތަޢާލާ ބާވާލެއްވި އިސްލާމްދީނުގައި މިފުރިހަމަ އުޞޫލުތައް ބަޔާންކޮށް ދެއްވާފައިވެއެވެ. މިއުޞޫލުތަކަކީ އިސްލާމްދީން ފިޔަވައި އެހެން އެއްވެސް ދީނެއްގައި އެކުލެވިފައިނުވާ މުހިއްމު އުޞޫލުތަކެއްކަން މިކަމާމެދު ވިސްނާފިކުރުކުރާ މީހަކަށް އެނގިގެންދާނެއެވެ. ވުމާއެކު، މިމަތިވެރި އުޞޫލުތަކަށް ބޯލެނބުމަކީ އަޅުގަނޑުމެންގެ ބާއްޖަވެރިކަމާ ގުޅިފައިވާ ކަމެކެވެ.\nމިފަދަ ހޭލުންތެރި މީހުން މިގައުމުގަ ނެއްކަމީ ހިތާމަކުރަން ޖެހޭކަމެއް….؛\nމިފަދަކަން ކަން ނަކަލު ކުރަމުން އައިސްފަވަނީ ގައުމަކަށް ދީނަކަށް އެހާބެލުމެއް ނެތިކަން ސާބިތު ވަމުން މިދަނީ ؛ މަދު އަހަރުތަކެއް ފާއިތު ވެގެންދިޔަ ސަރުކާރުގެ ބޮޑް ހަފްލާ އެއްގަ ވެސް އެންމެ ފަޚްރު ވެރިކަމަކަށް އޮތީ އެތައް ބައެއްގެ ކައިވެއްޏާ ، ތާޅަފިއްޔާ ދުންމާރީގެ އަޑާއެކު ހަވާއެރުވުމާ އަލިފާނުގެ ކުޅިވަރު .؛ މިއީ ނަކަލު ކުރެވޭނެ ކަން ކަން\nދީނީ ޢިލްމުވެރިންގެ ބަސްމަޑު ވީމަ ސަގާފަތް ދެމގެން މިދަނީ .شكريا ؛؛؛؛؛\nމިފަދަ އިސްލާމް ދީނާ ހިލާފް ކަންތައް ކުރަންޏާ ކައިވެނި ދެމި އޮންނާނީ ކިހިނެތް؟.


2 Mahah Fahu UAE Ge Apple Store Thah Hulhuvaalanee - Vaguthu\nދެ މަހަށްފަހު ޔޫއޭއީގެ އެޕަލް ސްޓޯރުތައް ހުޅުވާލަނީ\nފެތުރެމުންދާ ނުރައްކާތެރި ކޮވިޑް-19 އާއި ގުޅިގެން ބަންދުކޮށްފައިވާ ޔޫއޭއީގެ އެޕަލް ސްޓޯރުތައް އަލުން ހުޅުވާލަން އެ ކުންފުނިން ނިންމައިފިއެވެ.\nއެޕަލް ކުންފުނީގެ ތަރުޖަމާނަކު މިކަން ހާމަކޮށް ނޫސްތަކުގައި ބުނެފައި ވަނީ، ޔޫއޭއީގައި އެ ކުންފުނިން ހިންގާ ތިން ސްޓޯރެއް ހުޅުވާލަން މިހާރު ތައްޔާރުވެފައިވާ ކަމަށާއި، ކަސްޓަމަރުންނަށް ކުރިއެކޭވެސް އެއްފަދައިން ވިޔަފާރި ކުރުމުގެ ފުރުސަތު، ސްޓޯރުތައް ހުޅުވާލުމާއެކު ލިބިގެންދާނެ ކަމަށެވެ.\nއެޕަލް ސްޓޯރުގެ ތިން ގޮތްޕެއް ޔޫއޭއީގައި ހިންގަމުން ދެއެވެ. އޭގެތެރޭގައި ދުބާއީގެ ދެ ސްޓޯރަކާއި އަބޫދާބީގައި ހިންގާ ސްޓޯރެއް ހިމެނެއެވެ. މި ތިން ސްޓޯރުވެސް ހުޅުވާލުމަށް އެޕަލް އިން ވަނީ ނިންމާފައެވެ. އެ ކުންފުނިން ބުނެފައިވާގޮތުން ޖޫން 8 ވަނަ ދުވަހުން ފެށިގެން ސްޓޯރުތަކުން ޚިދުމަތްދެމުންދާނެއެވެ.\nކޮވިޑް-19 އަށްފަހު ޔޫއޭއީގެ އެޕަލް ސްޓޯރުތައް ހުޅުވާލާއިރު، އެ ސްޓޯރުތަކަށްދާ ކަސްޓަމަރުން ރައްކާތެރިކަމުގެ ކަންކަމަށް ސަމާލުކަންދިނުމަށް އަންގާފައި ވެއެވެ. އެގޮތުން ގައިދުރުކޮށް ތިބުމާއެކު މޫނު ނިވާކޮށްގެން ތިބެން ޖެހޭ ގޮތަށް ޤަވާއިދެއް ހަދާފައި ވެއެވެ.\nއެޕަލް އިން ބުނެފައިވާ ގޮތުން ޔޫއޭއީގެ ސްޓޯރުތައް ހުޅުވާލާއިރު މާސްކު ނުގެންދާ ކަސްޓަމަރުންނަށް ކޮންމެ ސްޓޯރަކުންވެސް މާސްކު ދޭނެއެވެ. މީގެ އިތުރުން ސްޓޯރުތަކަށް ވަންނަ ކޮންމެ ކަސްޓަމަރެއްގެ ވެސް ހަށިގަނޑުގެ ފިނިހޫނުމިން ބަލައި، ހުން ހުރިތޯ ބެލުމަށް ނިންމާފައި ވެއެވެ.\nޔޫއޭއީގެ ސްޓޯރުތަކުގެ އިތުރުންވެސް ދުނިޔޭގެ އެހެން ހިސާބުތަކުގައި އެޕަލް އިން ހިންގާ ސްޓޯރުތައް ހުޅުވުމަށް ކުންފުނިން ދަނީ ތައްޔާރުވަމުންނެވެ. އެ ކުންފުނިން ބުނާގޮތުން ސްޓޯރު ހުޅުވައި އަލުން ޚިދުމަތްދެނީ އެ ސްޓޯރުތައް ހުންނަ ސަރަޙައްދުތަކުގައި ބަލި އޮތް މިންވަރަށް ބެލުމަށްފަހު އެވެ.


Kulhumuge Therein Neymar Vettey Komme Faharaku Hiley Buimeh! - Vaguthu\nކުޅުމުގެ ތެރެއިން ނޭމާ ވެއްޓޭ ކޮންމެ ފަހަރަކު ހިލޭ ބުއިމެއް!\nވޯލްޑް ކަޕް މިހާތަނަށް ގިނަ މެޗްތަކެއް ކުޅެފައިވާއިރު ގިނަ ބައެއްގެ ތެރޭގައި ވޯލްޑްކަޕްގެ ފޯރި ދަނީ ގަދަވަމުންނެވެ. އެއާއިއެކު ވޯލްޑްކަޕްގައި ކުޅޭ ކުޅުންތެރިންނަށް ހަޖޫޖަހާ މީހުންވެސް ގިނަވަމުންދެއެވެ.\nމި ވޯލްޑް ކަޕްގައި ބްރެޒިލްގެ ކުރިޔަށް ކުޅޭ ކުޅުން ތެރިއެއް ކަމަށްވާ ޖޭއާރ ނޭމާއަށް ގިނަ ބަޔަކު ފާޑު ކިޔުން އަމާޒުވެފައިވަނީ ފައުލް ކުރި ކަމަށްބުނެ ވެއްޓޭ ކުޅުން ތެރިއެއްގެ ގޮތުގައެވެ. ބައެއް މީހުން ޤަބޫލު ކުރާ ގޮތުގައި ނޭމާ ގިނަ ފަހަރަށް ކުރަނީ އެކްޓެވެ.\nކޯސްޓަރިކާގެ މެޗްގައި ފައުލް ކުރި ކަމަށްބުނެ ނޭމާ ވެއްޓުމުން ރެފްރީ ޕެނަލްޓީ އެއް ދޭން ނިންމާ، ފަހުން ވީ.އޭ.އާރ (ވީޑިއޯ އެސިސްޓެންޓް ރެފްރީ) ބޭނުންކޮށް ފައުލް އެއް ނޫން ކަމަށް ކަޑައެޅުމުން އޭނާއަށް އަމާޒުވި ފާޑު ކިޔުންތައް އިތުރު ވެގެން ދިޔައެވެ.\nފާޑު ކިޔުންތައް އަމާޒުވެފައިވާ މިދަނޑިވަޅުގައި ވިޔަފާރި ވެރިންވެސް ދަނީ މިކަމުގެ ފައިދާ ނަގަމުން ނެވެ. އެމީހުން އިޝްތިޙާރު ކުރުމަށް މިފަހަރު ބޭނުން ކުރަންފެށީ ކުޅުންތެރިންނެވެ. މިގޮތުން ބުރެޒިލްގެ ލުއި ބުއިން ވިއްކާ ފިހާރައަކުން ބުނެފައިވަނީ ނޭމާ ވެއްޓޭ ކޮންމެ ފަހަރަކު ހިލޭ ބުއިން އެތަނުގައި އެވަގުތަކު ތިބޭ ބަޔަކަށް ބަހާނެ ކަމަށެވެ.\nމިވާހަކަ އެތައް ބައެއްގެ ސަމާލުކަމަށް އައިސް ބޮޑެތި ނޫސްތަކުގެ ސުރުޚީތަކަށް އަރާފައި ވާއިރު، ގިނަ ބަޔަކު މިހާރު ތިބީ ބްރެޒިލްގެ ކުރިއަށްއޮތް މެޗް މި ރެސްޓޯރެންޓުގައި ތިބެ ބެލުމަށް ކެތްމަދުވެފައެވެ.


Lebnan ge Bodu Vazeeru Isthiufaa Dhehvaifi | Thiladhun\nލުބުނާންގެ ބޮޑުވަޒީރު އިސްތިއުފާ ދެއްވައިފި\nއަޙްމަދު މުޖުތަބާ އޮކްޓޯބަރ 29, 2019\nލުބްނާނުގައި މިހާރު ކުރަމުން ގެންދާ މުޒާހަރާތަކާ ގުޅިގެން ބޮޑު ވަޒީރު ސާދު ހަރީރީ މަގާމުން އިސްތިއުފާ ދެއްވައިފިއެވެ.\nލުބްނާނުގައި މިހާރު ކުރިޔަށްދާ މުޒާހަރާތަކުގައި ބޮޑު ވަޒީރު ސާދު ހަރީރީގެ އިސްތިއުފާ އަށް ގޮވަމުންދަނިކޮށް ހަރީރީ ވަނީ އިސްތީއުފާ ދެއްވައި އޭނާގެ ކެބިނެޓުވެސް އިސްތިއުފާ ދެއްވުމަށް އަންގަވާފައެވެ. ހަރީރީ އިސްތިއުފާ ދެއްވާފައި މިވަނީ މުޒާހަރާ ކުރަމުން އަންނަތާ ދެ ހަފްތާ ވެފައި ވަނިކޮށެވެ.\nލުބުނާނުގެ ސަރުކާރާ ދެކޮޅަށް މުޒާހަރާ ކުރަން އެގައުމުގެ ރައްޔިތުން ނިކުތީ ހަރީރީ ވެރިކަމާ ހަވާލުވެވަޑައިގަތުމަށް ފަހު ކޮރަޕްޝަން އިތުރުވެގެން ދިއުމާއި ގުޅިގެންނެވެ. އަދި އެގައުމުގެ ދައުލަތުގެ ބަޖެޓުން އަމިއްލަ ކަންކަމަށް ހަރަދު ކުރައްވަމުން ގެންދަވާ ކަމުގެ ތުހުމަތުތަކެއް ކުރުމުންނެވެ. ނަމަވެސް އެގައުމުގައި ހަރަކާތްތެރިވާ ހިޒުބުﷲ ޖަމާއަތުން ވަނީ ހަރީރީ މަގާމުން އިސްތިއުފާ ނުދެއްވުމަށް ގޮވާލާފައިވާއިރު މުޒާހަރާގެ ބައިވެރިންނަށް އަމާޒުކޮށްގެން އެ ޖަމާއަތުން ވަނީ ހަމަލާތަކެއް ވެސް ދީފައެވެ.\nހަރީރީ އިސްތިއުފާ ދެއްވީ މުޒާހަރާތަކާ ގުޅިގެން އެ ގައުމު ހާލަތު ގޯސްވެ، ހަމަނުޖެހުންތަށް އިތުރުވެ އިތުރަށް އޭނާއަށް ގައުމު ނުހިންގޭ ވަރު ވުމުންނެވެ. އިސްތިއުފާ ދެއްވީ އެއީ އާއްމުން ބޭނުންވާ ގޮތް ކަމަށްވާތީ ކަމަށް ހަރީރީ ވަނީ ވިދާޅުވެފައެވެ.


Giroud ge hiyygaimu goal aaeku Chelsea in Atletico balikoffi - One Online\nޖިރޫގެ ގޯލް ޖެހުމުގެ ތެރެއިން --- ފޮޓޯ/ އޭޕީ\nޖިރޫގެ ހިތްގައިމު ގޯލާއެކު ޗެލްސީން އެތުލެޓިކޯ ބަލިކޮށްފި\nފްރާންސްގެ ފޯވަޑް އޮލީވިއާ ޖިރޫ ޖެހި ހިތްގައިމު އޯވާހެޑް ގޯލާއެކު ޗެލްސީން ރަށުން ބޭރުގައި އެތުލެޓިކޯ މެޑްރިޑް ބަލިކޮށް، ކުއާޓާ ފައިނަލްގެ އުންމީދު ބޮޑު ކޮށްފިއެވެ.\nޔޫއެފާ ޗެމްޕިއަންސް ލީގުގައި ރޭ ރޮމޭނިއާގެ ބުޗަރެސްޓްގައި ޗެލްސީން އެތުލެޓިކޯއާ ދެކޮޅަށް ކުޅުނު މެޗުން، އެޓީމު މޮޅުވީ 1-0ގެ ހަނި ނަތީޖާއަކުންނެވެ. މިވަގުތު ޔޫރަޕްގައި އެންމެ ފޯމް ރަނގަޅަށް އޮތް އެއް ޓީމު ކަމަށްވާ އެތުލެޓިކޯ ކައިރިން ޗެލްސީ ހޯދި މޮޅާއެކު އެޓީމުން ކުއާޓާގެ އުންމީދު އާކޮށްފައިވާއިރު، 2013-14 ވަނަ އަހަރުގެ ސީޒަނަށްފަހު ޗެލްސީއަށް ކުއާޓާއަށް ދެވިފައެއް ނުވެއެވެ.\nރޭގެ މެޗުގައި އެތުލެޓިކޯގެ ފަރާތުން ޑިފެންސިވް ވަރުގަދަ ކުޅުމެއް ފެނިގެން ގޮސްފައިވާއިރު، ޗެލްސީގެ ފަރާތުން ފެނުނީ ޕޮސެޝަން ހިފަހައްޓައިގެން ކުޅުނު ތަނެވެ. ޗެލްސީން ގިނަ ޕާސްތައް ޖަހައި، ގިނަ ވަގުތު ބޯޅަ ހިފަހައްޓައިގެން ކުޅުނު ނަމަވެސް، އެތުލެޓިކޯގެ ވަރުގަދަ ޑިފެންސް ލައިން ފޫއަޅުވާލައި ގޯލަށް ހަމަލާއެއް އަމާޒުކޮށްލެވުނީ މަދު ފަހަރަކުއެވެ.\nއަވަސް ޕާސްތަކަކާއެކު ޗެލްސީން އެޓޭކް ކުރަން ކުރި ގިނަ މަސައްކަތްތައް ފެނަށް ދިޔައީ އެންމެ ފަހުވަގުތު ޖަހަން ޖެހޭ ޕާސް ގޯސްކޮށް ދިޔުމުންނެވެ. ޓީމޯ ވާނާގެ ފަރާތުން ފުރަތަމަ ހާފުގެ ފުރަތަމަ ނުރައްކާތެރި ހަމަލާ ފެނުނުއިރު، ހަނި ފުރުސަތެއްގައި އޭނާ ފޮނުވާލި ހަމަލާ މަތަކޮށް ބޭރުކޮށްލީ ގޯލްކީޕަރު އޮބްލަކެވެ. އެތުލެޓިކޯއިން ކައުންޓާގައި ނުރައްކާ ކޮށްފައިވާއިރު، ޗެލްސީގެ ގޯލަށް ހަމަލާއެއް ފޮނުވައިނުލެވުނު ނަމަވެސް، އެތުލެޓިކޯއިން ވަނީ ކުރިއަށް ޖެހި ޗެލްސީގެ ޑިފެންސް ލައިނުން ގޯސްތައް ހައްދުވަން މަސައްކަތް ކޮށްފައެވެ. ބައެއް ގޯސްތައް ފެނުނު ނަމަވެސް، އެތުލެޓިކޯގެ ފޯވަޑް ލައިނަށް އެ ފުރުސަތުތަކުގައި ބޭނުން ކުރެވިފައެއް ނުވެއެވެ.\nމެޗުގެ 68 ވަނަ މިނެޓުގައި ޗެލްސީން ލީޑު ނަގާފައިވާއިރު، އެ ގޯލަކީ އޭރިއާ ތެރެއިން ޖިރޫ ޖެހި އޯވަހެޑެކެވެ. ޖިރޫގެ ގޯލް އޮފްސައިޑް ކަމަށް ފުރަތަމަ ރެފްރީ ނިންމި ނަމަވެސް، ދެތިން މިނެޓް ވަންދެން ވީއޭއާރްގެ އެހީގައި ބެލުމަށްފަހު ރެފްރީ އެ ގޯލް ސައިޑް ނޫން ކަމަށް ނިންމީ، ޖިރޫއަށް ބޯޅަ ލިބިފައި ވަނީ އެތުލެޓިކޯގެ ޑިފެންޑަރު މާރިއޯ ހާމޯސޯ ފައިގައި ޖެހިފައި ކަމަށް ވާތީއެވެ.\nސްޕެނިޝް ލަލީގާގެ ޓޮޕް ސްކޯރާގެ މަގާމުގައި ހުރި ލުއިސް ޝުއަރޭޒް އާއި އެތުލެޓިކޯ ފޯވަޑް ލައިނަލަށް ކުޅުނު ޖާއޯ ފެލިކްސް ހިފެހެއްޓުމުގައި ޗެލްސީގެ ޑިފެންސުން ރަނގަޅު ކުޅުމެއް ދައްކާފައިވާއިރު، މެޗުގައި ޗެލްސީއަށް މާޔޫސް ކަމަކަށް ކުރިމަތިވީ މޭސަން މައުންޓާއި ޖޯޖީނިއޯއަށް ދެއްކި ރީނދޫ ކާޑެވެ. އެ ދެކުޅުންތެރިންނަށްވެސް ދެ ރީނދޫ ކާޑު ހަމަވެ، ދެވަނަ ލެގުގައި ނުކުޅެވޭނެއެވެ.\nދެވަނަ ލެގު މާޗު 18 ވަނަ ދުވަހު ޗެލްސީ ދަނޑުގައި އޮންނައިރު، ކޮވިޑުގެ ހާލަތާއި ގުޅިގެން މެޗު ނިއުޓްރަލް ދަނޑަކަށް ބަދަލުކުރަން ޖެހުމަކީވެސް ވެދާނެ ކަމެކެވެ.\nގުޅޭ ޓެގު ފުޓްބޯޅަ ޗެލްސީ ޔޫއެފާ ޗެމްޕިއަންސް ލީގު


TC varugadha ekamaku knock out match eh gai favorite eh noannaane: Asadhulla | Mihaaru\nމާލެ:4އޯގަސްޓް 2016 - ދިވެހި ޕްރިމިއާ ލީގުގައި ނިއުރޭޑިޔަންޓް އާއި މާޒިޔާ ބައްދަލުކުރި މެޗުގެ ތެރެއިން މާޒިޔާގެ އަސަދުއްލާ އަބްދުއްލާ ލަނޑު ޖެހުމަށް ފަހު އުފާފާޅުކުރަނީ. މި މެޗު 2-0 އިން ކާމިޔާބުކުރީ މާޒިޔާ. -- ފޮޓޯ: ނިޝާން އަލީ/މިހާރު\nޓީސީ ވަރުގަދަ އެކަމަކު ނޮކްއައުޓް މެޗެއްގައި ފޭވަރިޓެއް ނޯންނާނެ: އަސަދުﷲ\n25 ނޮވެމްބަރ 2016 - 09:48 1 comment\nޓީސީ ސްޕޯޓްސް ކްލަބަކީ މި ސީޒަނުގެ އެންމެ ވަރުގަދަ އެއް ޓީމު ކަމަށާއި ނޮކައުޓް މެޗަކަށް ނުކުންނައިރު ފޭވަރިޓެއް ނޯންނާނެ ކަމަށް މިރޭ ޕްރެޒިޑެންޓްސް ކަޕްގެ ދެ ވަނަ ސެމީ ފައިނަލުގައި އެ ޓީމާ ދެކޮޅަށް ނުކުންނަ މާޒިޔާގެ ކެޕްޓަން އަސަދުﷲ އަބްދުﷲ ބުނެފި އެވެ.\nލީގު ޗެމްޕިއަންކަން ހޯދާފައިވާ މާޒިޔާ މިރޭގެ މެޗަށް ނުކުންނައިރު އެ ޓީމު އެންމެ ފަހުން ނުކުތް ނޮކައުޓް މެޗުން ވަނީ އެފްއޭ ކަޕްގެ ކުއާޓާ ފައިނަލުގައި ޕެނަލްޓީ ޖަހައިގެން ޔުނައިޓެޑް ވިކްޓަރީ އަތުން ބަލިވެފަ އެވެ.\n"ޔުނައިޓެޑް ވިކްޓަރީ މެޗުގައި ދަށްކޮށް ދިޔައީ. އެ މެޗުން އެނގިއްޖެ ނޮކައުޓް މެޗެއްގައި ފޭވަރިޓެއް ނޯންނާނެކަން. މާޒިޔާ ވަރުގަދަ ސްކޮޑެއް އޮތް ނަމަވެސް އެ ދުވަހު ނަތީޖާ ދިޔައީ އަނެއްކޮޅަށް. ކޮންމެ ގޮތެއްވިޔަސް އެކަން ހަނދާނުގައި ބަހައްޓައިގެން މިރޭގެ މެޗަށް ނުކުންނާނީ،" އަސަދުﷲ "މިހާރަ"ށް ބުންޏެވެ.\nއުރީދޫ ދިވެހި ޕްރިމިއާ ލީގުގައި މި ދެ ޓީމު ކުޅުނު ތިން މެޗުގެ ތެރެއިން ޓީސީ ވަނީ ދެ މެޗުން މޮޅުވެފަ އެވެ. އަނެއް މެޗުން ކުރި ހޯދީ މާޒިޔާ އިންނެވެ. އަސަދުﷲ ބުނީ ކުރިން މެޗުތަކާއި މިރޭގެ މެޗު މުޅިން ތަފާތު ކަމަށެވެ.\n"ލީގުގެ ތިން މެޗުގެ ތެރެއިން ދެ މެޗުން ޓީސީ މޮޅުވިޔަސް މިރޭގެ ސެމީ ފައިނަލަކީ މުޅިން ތަފާތު މެޗެއް. ޓީމު އޮތީ ވަރަށް ބޮޑަށް އެކަތިގަނޑަކަށްވެފައި. ވަކިވަކި ކުޅުންތެރިންނަށް ބެލިޔަސް މާޒިޔާ އަކީ ވަރުގަދަ ޓީމެއް. އަދި މި ޓީމު ޓީމެއްގެ ގޮތުގައި ކުޅެފިނަމަ ހުއްޓުވޭ ވަރުގެ ޓީމެއް އޮތް ހެނެއް ހިޔެއްނުވޭ،" އަސަދުﷲ ބުންޏެވެ.\nމާޒިޔާގެ ޒިވްކޯ (ކ) އަތުން ބޯޅަ ހޯދަން ޓީސީގެ ސެންޓޭ މަސައްކަތް ކުރަނީ.-- ފޮޓޯ: ނިޝާން އަލީ/ މިހާރު\n"ޓީމުގެ ހުރިހާ ކުޅުންތެރިން ފިޓް. އަނިޔާގެ މައްސަލައެއް ނެތް. ވަރަށް ފޯމުގައި މި މުބާރާތް ނަގަން މާޒިޔާ ކުޅުންތެރިން ތިބީ."\nމިދިޔަ އަހަރުގެ ޕްރެޒިޑެންޓްސް ކަޕްގެ ޗެމްޕިއަންކަން މާޒިޔާ އިން ފުރަތަމަ ފަހަރަށް ހޯދީ ފައިނަލުގައި ނިއު ބަލިކުރުމަށް ފަހު އެވެ. މާޒިޔާ ފައިނަލުން ޖާގަ ހޯދީ ސެމީ ފައިނަލުގައި ޕެނަލްޓީ ޖަހައިގެން ޓީސީ ބަލިކުރުމަށް ފަހު އެވެ.\nއެފްއޭ ކަޕްގެ ފައިނަލުގައި ވެލެންސިއާ އަތުން ބަލިވި ނަމަވެސް ޓީސީގެ އަމާޒަކީ އަހަރުގެ ފަހު މުބާރާތް ކާމިޔާބު ކުރުމެވެ. މި މުބާރާތުގެ ގްރޫޕް ސްޓޭޖުގެ ފުރަތަމަ މެޗުން އީގަލްސް އަތުން 2-1 އިން ބަލިވި ނަމަވެސް ޓީސީން ވަނީ ދެ ވަނަ މެޗުގައި ނިއު އަތުން 4-0 އިން މޮޅުވެފަ އެވެ.\nމިރޭގެ މެޗުގައި ސީޒަނުގެ މިހާތަނަށް ލަނޑު ލިސްޓުގެ ކުރީގައި އުޅޭ ދެ ކުޅުންތެރިންގެ ކުރިމަތިލުމެއް ވެސް ފެނިގެންދާނެ އެވެ. ލަނޑު ލިސްޓުގެ ކުރީގައި ޓީސީގެ ފޯވާޑް އަލީ ފާސިރު (ސެންޓޭ) އޮތީ 34 ލަނޑު ޖަހައިގެންނެވެ. އަސަދުﷲ ދެ ވަނައިގައި އޮތީ 32 ލަނޑާ އެކު އެވެ.\nމާޒިޔާ އާއި ޓީސީ ކުޅޭ ޕްރެޒިޑެންޓްސް ކަޕްގެ ސެމީ ފައިނަލު މެޗު ފަށާނީ މިރޭ9ޖަހާއިރު އެވެ. މޮޅުވާ ޓީމެއް ފައިނަލުގައި އަންނަ އަންގާރަ ދުވަހުގެރޭ ނުކުންނާނީ އީގަލްސްއާ ދެކޮޅަށެވެ. އީގަލްސް ފައިނަލުން ޖާގަ ހޯދީ ފުރަތަމަ ސެމީ ފައިނަލުގައި ޔުނައިޓެޑް ވިކްޓަރީ ބަލިކުރުމަށް ފަހު އެވެ.\nއިތުރު ލިޔުންތައް މާޒިޔާ ސ.ރ.ކ ޓީސީ ސްޕޯޓްސް އަސަދުﷲ އަބްދުﷲ ޕްރެޒިޑެންޓްސް ކަޕް\nމާޒިޔާ ބަލިކޮށް ޓީސީ ގައުމީ ފައިނަލަށް\nމާޒިޔާ ބަލިކޮށް ފައިނަލުގެ ފަހު ޖާގަ ޓީސީ ހޯދައިފި


Enme 13 aharuge Shaihage maru: Dhulhavee tonsil, fahun engunee leyge cancer kan, vakivedhiyaee hafuthaaeh therey - One Online\n15 ޖޫން 2021، މާލެ: އައިޖީއެމްއެޗްގެ މެއިން ގޭޓް ކުރިމަތި -- ވަން ފޮޓޯ: އަހުމަދު އައިހަމް\nއެންމެ 13 އަހަރުގެ ޝައިހާގެ މަރު: ދުޅަވީ ޓޮންސިލް، ފަހުން އެނގުނީ ލޭގެ ކެންސަރުކަން، ވަކިވެދިޔައީ ހަފުތާއެއް ތެރޭ\nއެއީ މީގެ ކުރިން ސިއްހީ ބޮޑު މައްސަލައެއް ދިމާވި ކުއްޖެއް ނޫނެވެ. އެކަމަކު ކުއްލިއަކަށް ދިމާވި ބަލިމަޑުކަމުން މުޅި އާއިލާ ވަނީ ޝޮކެއްގެ ތެރޭގަ އެވެ. ބައެއް ހާލަތުގައި މި ބައްޔަކީ އަވަހަށް ފަރުވާ ކޮށްފިނަމަ ރަނގަޅުވާ ބައްޔެއް ކަމުން އާއިލާއިން ތިބީ އެކަމުގެ އުއްމީދުގަ އެވެ.\nމިއީ ލޭގެ ކެންސަރު ޖެހިފައިވާ ކަން މީގެ އަށް ވަރަކަށް ދުވަސް ކުރީން އެނގުނު ގދ. ތިނަދުއަށް އުފަން ޝައިހާ ޝަހީދުގެ ވާހަކަ އެވެ.\nޝައިހާގެ އާއިލާގެ ފަރާތުން "ވަން" އާ ވާހަކަ ދެއްކި މީހަކު ބުނީ ޝައިހާ އަށް ލޭގެ ކެންސަރު ޖެހިފައިވާ ކަން އެނގުނީ ހުސްވި ހަފުތާގެ ތެރޭގައި ކަމަށެވެ.\n"މީގެ އަށެއް ނުނީ ހަތް ވަރަކަށް ދުވަސް ކުރިން މިއެނގުނީ. ފުރަތަމަ ޓޮންސިލް ދުޅަވެގެން ތިނަދޫ އަބްދުއްސަމަދު މެމޯރިއަލް ހޮސްޕިޓަލަށް މި ދެއްކީ. ދެން އެ ފަހަރު ބޭސްދީފަ ފޮނުވާލީ. ދެން އަނެއްކާވެސް އެ ހޮސްޕިޓަލަށް މިދިޔައީ ގަދަޔަށް ހުން އަންނާތީ. އެމީހުން ޓެސްޓުތަކެއް ކޮށް ރަނގަޅު ނުވީމަ މާލެ ގެނެސް އައިޖީއެމްއެޗަށް ދެއްކީ. ލޭގެ ކެންސަރު (އެކިއުޓް ލުކީމިއާ) ޖެހިފަ ހުރިކަން އެނގުނި މިކޮޅުން އަލުން ޓެސްޓުތައް ހެދީމަ." ޝައިހާގެ ބަލި ދެނެގަނެވުނު ގޮތް ހިއްސާ ކުރަމުން އާއިލާގެ މެންބަރު ބުންޏެވެ.\nއުމުރުން އެންމެ 13 އަހަރުގެ ކުޑަ ކުޑަ ޝައިހާ މި ބައްޔާ ހަނގުރާމަ ކުރާނީ ކިހިނެއްތޯ އާއިލާ އެންމެހައި މެންބަރުންނަށް ވެސް ސުވާލުކުރެވުނެވެ. މިއީ އެ އުފާވެރި އާއިލާ އަށް ކަޅުވިލާގަނޑެއްގެ ސިފައިގައި އައި ހަބަރެކެވެ. ގަބޫލުކުރަން ދަތިވިއަސް މިއީ ހަގީގަތް ކަމުގައި ގަބޫލުކޮށްގެން އާއިލާއިން ދެން މަސައްކަތް ކުރީ ވީހާވެސް އަވަހަކަށް ރާއްޖެއިން ބޭރަށް ގެންގޮސްގެން ޝައިހާގެ ފަރުވާ ފަށާށެވެ. ނަމަވެސް ޝައިހާގެ ހާލު ދުވަހެއް ދުވަހަކަށް ދަށްވެ ވެންޓިލޭޓަރުގައި ފަރުވާ ދޭން ޖެހުމުން ބޭރަށް ގެންދިޔުން ލަސްކުރަން މަޖުބޫރުވި އެވެ.\n"ޝައިހާ ކެންސަރަށް ޑައިގްނޯސްވީ ދުވަހު ނޫން ޖެހިގެން އައި ދުވަހު އާސަންދަ ހަމަޖެހުނު. އެކަމަކު ފުރޭ ގޮތް ނުވީ ޝައިހާގެ ހާލަތު ދަށްވުމުގެ ސަބަބުން. ވެންޓިލޭޓަރުގަ ފަރުވާ ދޭން ފެށީ އައިޖީއެމައެޗަށް ގެނައިތާ ދެވަނަ ދުވަހު. ދެން އެހާލަތުގަ ބޭރަށް ފުރައިގެން ދެވޭކަށް ނެތް. ޝައިހާގެ ފަރުވާއަށް އާއިލާ އިންޑިއާ އަށް ފުރީ މިދިޔަ ހޯމަ ދުވަހުގެރޭ. ދެން އަމްރިތާ އަށް ގެންދެވުނީ އިއްޔެ ހެނދުނު. އޭރުވެސް ހާލު ދެރަ." އާއިލާގެ މެންބަރު ވަރަށް އަސަރާއެކު ކިޔައިދިނެވެ.\nމިފަދަ ބޮޑު ބައްޔަކަށް ފަރުވަ ކުރުމަށް އިންޑިއާގައި ގިނަ ދުވަސްތަކެއް ވަންދެން މަޑުކުރަން ޖެހުމާއެކު އާއިލާއިން އާންމުންގެ ދީލަތި އެހީ އަށްވެސް އެދުނެވެ. އަދި ގިނަ ބަޔަކު ވަނީ އެހީތެރިކަން ފޯރުކޮށްދީފަ އެވެ.\nޝައިހާ އަމްރިތާ ހޮސްޕިޓަލުގައި އެޑްމިޓްކޮށް ފަރުވާ ފެށި ހިސާބުން ކުރިއަށް އޮތް 48 ގަޑިއިރާއި 72 ގަޑި އިރަކީ ވަރަށް ކްރިޓިކަލް ވަގުތުކޮޅެއް ކަމަށް ޑޮކްޓަރުން އާއިލާއަށް ބުންޏެވެ.\nއާއިލާގެ އެންމެ ހަގު އެންމެންވެސް އެެންމެ ލޯބިވާ ޝައިހާގެ މަރުގެ ހަބަރު ޑޮކްޓަރު އާއިލާއަށް ހިއްސާކުރީ ރޭ ފަތިހު 3:30 ހާއިރު ކަމަށް އާއިލާއިން ބުންޏެވެ.\n"ޝައިހާ ކޮއްކޮ ވަކިވެގެން ދިޔަ ކަމަށް ގަބޫލެއްވެސް ނުކުރެވޭ. ޓޮންސިލް ދުޅަވެ މިވަރުގެ ބޮޑު ބައްޔެއްގެ ސަބަބުން ފުރާނަ ގޮސްދާނެ ކަމަށް ހީވެސް ނުވޭ. ޝައިހާ ކޮއްކޮގެ ޓޮންސިލް ކުރީން ދުވަހަކުވެސް ދުޅައެއް ނުވޭ. މީ ފުރަތަމަ އަދި ފަހު ފަހަރު. އެދެނީ އެންމެންގެ ހެޔޮދުއާ." ރޮމުން ރޮމުން އަސަރާއެކު އޭނާ ކިޔައިދިނެވެ.\nގދ. ތައުލީމީ މަރުކަޒުގެ ގްރޭޑް ހަތެއްގައި ކިޔަވަމުން އައި ޝައިހާގެ ހަށިގަނޑު މިހާރު ރާއްޖެ ގެނައުމުގެ މަސައްކަތް ކުރަމުން އަންނައިރު ރާއްޖެ ގެނެވޭނެ ސީދާ ގަޑިއެއް އަދި ނޭނގެ އެވެ.\nޝައިހާގެ ޖަނާޒާގައި ވީހާވެސް ގިނަ މީހުން ބައިވެރިވެ ޝައިހާ އަށް ހެޔޮ ދުއާ ކޮށްދިނުމަށް އެ އާއިލާއިން ވަނީ އެދިފަ އެވެ.\nޝައިހާގެ ފޮޓޯތައް އާންމު ނުކުރުމަށާއި އެހީއަށް އެދި އާއިލާއިން އާންމު ކުުރި ފޮޓޯވެސް ދެން އިތުރަށް މީޑިއާތަކުގެ ވަސީލަތްތަކުގައި ނުފެތުރުމަށް އާއިލާއިން ވަނީ އެދިފަ އެވެ. ވަން ގައި ވެސް ޝައިހާގެ ފޮޓޯ ހުރި ނަމަވެސް، މި އާޓިކަލުގައި ފޮޓޯ ހިމަނާފައި ނުވަނީ އާއިލާގެ އެ އެދުމަށް އިހުތިރާމް ކުރުމުގެ ގޮތުންނެވެ.\nގުޅޭ ޓެގު އިންޑިއާ އައިޖީއެމްއެޗް ގދ. ތިނަދޫ ކެންސަރު މަރު


ފ.ނިލަންދޫ ރައްޔިތުންގެ "އިންޖީނުގޭގައި " ބޭނުންކުރި 300 ކިލޯ ވޯޓުގެ ބާ ޕެނަލް ބޯޑު ސިޓީލާ ނީލަމުގައި ވިއްކާލުމަށް ބޭނުންވެއްޖެއެވެ\nފ.ނިލަންދޫ ރައްޔިތުންގެ "އިންޖީނުގޭގައި " ބޭނުންކުރި 300 ކިލޯ ވޯޓުގެ ބާ ޕެނަލް ބޯޑު ސިޓީލާ ނީލަމުގައި ވިއްކާލުމަށް ބޭނުންވެއްޖެއެވެ.\n1-ޕެނަލް ބޯޑުގެ ނީލަން ފެށޭ އަގަކީ -/100،000 (އެއްލައްކަ ރުފިޔާ) އެވެ.\n2- މިނީލަމުގައި އެންމެ ކުޑަކޮށް އިތުރުކުރެވޭނެ އަދަދަކީ ފަހަރަކު -/5000 (ފަސްހާސް ރުފިޔާ)އެވެ.\nވީމާ މިޕެނަލްބޯޑު ގަންނަން ބޭނުންވާ ފަރާތްތަކުން މިއިދާރާއަށް ސިޓީފޮނުއްވުން އެދެމެވެ. މިނީލަމުގައި ބައިވެރިވުމަށް ސިޓީ ފޮނުއްވަމުން ގެންދަވާނީ 2019 އޮކުޓޫބަރު 07 ވަނަ ދުވަހުގެ ހެދުނު 9:00 ން ފެށިގެން 2019 އޮކުޓޫބަރު 31 ވަނަ ދުވަހުގެ މެންދުރު 12:00 އަށެވެ. މި ކަމަށް އެދި ހުށަހަޅާ އެންމެ މަތީ އަގު ރަސްމީ ކޮންމެ ދުވަހެއްގެ މެންދުރު 12:00 ގައި ވެއުދޮށުމައިޒާނުގައި ހުންނަ ނޯޓިސް ބޯޑާއި އަދި މިކައުންސިލްގެ ފޭސްބުކު ޕޭޖުގައި ހުންނާނެއެވެ.\nމިނީލަމުގައި ޖެހިޖެހިގެން ރަސްމީ3ދުވަހު އެއް އަގެއް އޮވެއްޖެނަމަ އެއަގު ހުށަހެޅި ފަރާތަކަށް ނީލަން ނިންމާލެވޭނެއެވެ. ނީލަން ނިމުމުން ނީލަން ނިމޭތާ ލަސްވެގެން 15 ދުވަހުގެ ތެރޭގައި ދެފަރާތް އެއްބަސްވާގޮތެއްގެ މަތިން ފައިސާ ދެއްކުމުގެ ކަންތައްތައް ކުރިޔަށް ގެންދަންވާނެއެވެ. ޕެނަލްބޯޑު ދޫކުރެވޭނީ ފައިސާ ދައްކައި ނިމުމުންނެވެ.\nޕެނަލް ބޯޑު ބައްލަވަން ބޭނުންފުޅުވާ ފަރާތްތަކުން ނިލަންދޫ ކައުންސިލް އިދާރާއަށް ވަޑައިގަތުމުން ޕެނަލްބޯޑް ބެލޭނެ އިންތިޒާމު ހަމަޖެހިފައިވާނޭ ކަމުގައިވެސް ދަންނަވަމެވެ. މިކަމާއި ގުޅޭގޮތުން އިތުރު މައުލޫމާތު ސާފުކުރެއްވުމަށް ގުޅުއްވާނީ މިއިދާރާގެ ނަންބަރު 6740016 ނަންބަރާއިއެވެ.\nވީމާ މިކަން ޢާއްމުކޮށް އެންގުމަށް އިޢުލާނުކުރީމެވެ.\n7 ޞަފަރު 1441\n6 އޮކުޓޫބަރު 2019\nސުންގަޑި: 31 އޮކްޓޫބަރު 2019 1200


Taxi Eh Gai Beyvunu Iphone 11 Eh Verifaraathaai Havaalkohfi - Vaguthu\nޓެކްސީއެއްގައި ބޭއްވުނު އައިފޯން 11 އެއް ވެރިފަރާތާއި ހަވާލުކޮށްފި\nޓެކްސީއެއްގައި ބޭއްވުނު އައިފޯން 11 އެއް ވެރިފަރާތާއި ހަވާލުކޮށްފިއެވެ.\nފުލުހުން ދެންމެ ކުރި ޓްވީޓެއްގައި ވިދާޅުވީ މިރޭ 21:26 ކަންހާއިރު ހުޅުމާލެ އިން މާލެ އައި ޓެކްސީއެއްގެ ތެރެއަށް އައިފޯން 11 އަކާއި ލެނޯވޯ ލެޕްޓޮޕެއް ބޭއްވިފައިވާކަމަށް ބުނެ ފުލުހުންނަށް ހުށަހެޅުމުން ސީސީޓީވީ ކެމެރާތަކުގެ އެހީގައި ޓެކްސީ ހޯދައި، ތަކެތި ވަނީ މިރޭ 22:50 ހާއިރު ވެރިފަރާތާއި ހަވާލުކޮށްފައިވާ ކަމަށެވެ.\nމިމައްސަލަ އާއި ބެހޭ އިތުރު ތަފްސީލެއް ފުލުހުން ހާމައެއް ނުކުރެއެވެ.\nޓެކްސީގައި ބޭއްވުނު އައިފޯން 11 އަކީ އެންމެ ފަހުން ނިކުތް އައިފޯންގެ މޮޑެލްއެވެ. އައިފޯން 11 ގެ ބައެއް ފޯނުތައް ރާއްޖޭގެ ބާޒާރުގައި ވިއްކަން ހުރީ 25000 ރުފިޔާ އަށް ވުރެ ވެސް އަގުބޮޑު ކޮށެވެ.\nއޮކްޓޯބަރ 3, 2019 02:48\nތިކަމަކާއެއްބަހެއް ނުވެވޭނެ. ކަލޭމެންބުނާގޮތުން ޓެކްސީދުއްވަންތިބެނީ ވަގުން. ފޭރޭމީހުން. ހަޔާތްކުޑަ ގޮތްކުޑަމީހުން ވިއްޔާ. ސަރުކާރުގެ މުއައްސަސާތައްވެސް އެއުޅެނީ އެމީހުނަށްކުރެވުނުހާ ވަރެއްކުރމުން. މިގައުމަށް ނުގަވާއިދުން އަރާތިބި ބަންގާޅުންނަށް ގޮތެއްހޯދާދެވޭތޯ ބަލަމުން. މަމިހުންނަނީ އެކައްޗެކޭވެސް ނުބުނަންވެގެން.\nއޮކްޓޯބަރ 3, 2019 09:15\nއުޅޭނެއެންމެފަހުގެ ސައިކަލްވެސް ކީކުރާނީ\nއޮކްޓޯބަރ 3, 2019 09:48\nއަޅުގަނޑަށް 200 ރުފިޔަަގެ ފޯނަކީވެސް ވަރަށް ަގުބޮޑު އެއްޗެއް އަޅުގަނދުގެ ފޯނު ގެއްލިގެން ބޭނުންވާ ހުރިހާ މަޢުލޫމާތެއް ދިނިން ސީ ސީ ޓީ ވީ ކެމެރާވެސް ހުރި އެ ސަރަހައްދުގައި. ފޯނެއް އަޅުގަނޑު އަތަކަށް ނުލިބޭ. އެ ފޯން އެއީ ގަތްތާ އެންމެ ދެ ދުވަސްވީ ފޯނެއް އެކަންވެސް އެންގިން. 🙁


ވަޒީފާއަށް އެދޭ ފޯމް އޭދަފުށީ ކައުންސިލް އިދާރާގެ ކައުންޓަރުން ލިބެން ހުންނާނެއެވެ. އަދި (http://www.csc.gov.mv) ވެބްސައިޓުން މިފޯމު ޑައުންލޯޑްވެސް ކުރެވޭނެއެވެ. މަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 19 ޖޫން 2018 ވާ އަންގާރަ ދުވަހުގެ 14.00 ގެ ކުރިން އޭދަފުށީ ކައުންސިލް އިދާރާއަށެވެ. ވަޒީފާއަސް އެދޭ ފޯމާއި ލިޔުންތައް އީމެއިލް މެދުވެރިކޮށްވެސް ބަލައި ގަނެވޭނެއެވެ. އީ-މެއިލް އެޑްރެހަކީ، [email protected] އެވެ. އެޕްލިކޭޝަން ފޯމާއެކު ހުށަހަޅާންޖެހޭ ހުރިހާ ލިޔުންތައް ހުށަހަޅާފައި ނުވާނަމަ އެޕްލިކޭޝަން ބާޠިލްކުރެވޭނެއެވެ.\n06 ޖޫން 2018\nޕަބްލިޝްކުރި ތާރީޚު: 06 ޖޫން 2018\nސުންގަޑި: 19 ޖޫން 2018 1400


Uthuru thilafalhuge ehbasvumaa behey mauloomaathu dheyn ehbas vejje\nއުތުރު ތިލަފަޅު އެއްބަސްވުމުގައި ސޮއިކުރުމުގެ ރަސްމިއްޔާތުގެ ތެރެއިން\nއިންޑިއާ ސަރުކާރާއެކު މިދިޔަ ފެބްރުއަރީ މަހު ހެދި އުތުުރު ތިލަފަޅު (ޔޫޓީއެފް)ގެ އެއްބަސްވުމާ ގުޅޭ ގޮތުން "ދިޔަރެސް" ނޫހުން ހޯދަން އެދުނު މައުލޫމާތު އެ ނޫހާ ހިއްސާކުރުމަށް ޑިފެންސް މިނިސްޓްރީން ނިންމައިފި އެވެ.\nގައުމީ ސަލާމަަތަށް ނުރައްކާވާނެ ކަަމަށް ބުނެ އެ މައުލޫމާތު ހާމަކުރަން ޑިފެންސް މިނިސްޓްރީން ކުރިން ދިޔައީ ދެކޮޅު ހަދަމުންނެވެ. އެ މައުލޫމާތު ހަތް ދުވަހުގެ ތެރޭގައި ހާމަކުރަން އިންފޮމޭޝަން ކޮމިޝަނަރުގެ އޮފީހުން މިމަހުގެ 14 ވަނަ ދުވަހު ޑިފެންސް މިނިސްޓްރީއަށް އެންގުމުން، އެ އެންގުމާ އެއްގޮތަށް ވެސް އެ މިނިސްޓްރީން އަމަލުކޮށްފައެއް ނުވެ އެވެ.\nނަަމަވެސް ދިޔަރެސް ނޫހުން ހޯދަން އެދުނު މައުލޫމާތު މި ހަފްތާގެ ތެރޭގައި ހާމަކުރާނެ ކަމަށް ޑިފެންސުން އެ ނޫހަށް އަންގާފައިވާ ކަމަށް ދިޔަރެސް ނޫހުގެ އޮފިޝަލަކު މިއަދު ވަނީ އަވަސް އަށް ޔަގީންކޮށްދެއްވާފަ އެވެ.\nއިންފޮމޭޝަން ކޮމިޝަނަރު އާހިދު ރަޝީދު މީގެކުރިން ވިދާޅުވީ ދިޔަރެސް ނޫހުން އެދުނު މައުލޫމާތު ޑިފެންސް މިނިސްޓްރީން ރަނގަޅަށް ނުދީގެން އެ މައްސަލަ ދިޔަރެސް އިން ހުށަހަޅައިފި ނަމަ އެ މައްސަލަ އެ އޮފީހުން ބަލާނެ ކަމަށެވެ. ނަމަވެސް މައުލޫމާތު ދިނުން ލަސްވި މައްސަލައިގައި ފިޔަވަޅެއް ނާޅާނެ ކަމަށް ވިދާޅުވި އެވެ.\nއިންޑިއާގެ "ޓެކްނިކަލް" ބައެއް ކަމަށް ބުނާ މީހުން ނިސްބަތްވާ މުއައްސަސާ.\n"ޓެކްނިކަލް" މީހުންނަށް ޑިޕްލޮމެޓިކް އިމުނިޓީ ލިބޭނެ ގޮތުގެ ތަފްސީލްތައް\n"ޓެކްނިކަލް" މީހުންގެ އެއްވެސް ހަރަދެއް ދިވެހި ސަރުކާރުން ބަލާނަމަ އެކަމުގެ ތަފްސީލް\n"ޓެކްނިކަލް" މީހުންގެ ގޮތުގައި ތިބޭ މީހުންގެ އަދަދު\nއިންޑިއާ މީހުންނަށް ރާއްޖޭގައި ތިބުމަށް ހުއްދަ ދީފައިވާ މުއްދަތު.\nއެއްބަސްވުމާ ގުޅިގެން ދީފައިވާ 50 މިލިއަން ޑޮލަރުގެ ލޯނުގެ މައުލޫމާތު\nމި މައުލޫމާތުތަކުގެ އިތުރުން އިތުރު މައުލޫމާތުތަކެއް ހޯދަން ވެސް ދިޔަރެސް އިން ފަހުން ހުށަހެޅި އެވެ.\nފަހުން ހޯދަން އެދުނު މައުލޫމާތު\n- އެއްބަސްވުމުގެ ދަށުން ތަރައްޤީކުރާ ވަސީލަތްތައް އެހެން ގައުމަކުން ބޭނުން ކުރަން ޖެހިއްޖެނަމަ އިންޑިއާގެ ހުއްދަ ނެތި އެ ވަސީލަތްތައް އެ ގައުމަށް ބޭނުން ކުރުމުގެ ފުރުސަތު ރާއްޖެއަށް ދެވޭނަމަ އެކަމުގެ ތަފްސީލު.\n- އެއްބަސްވުމުގެ ދަށުން އުތުރު ތިލަފަޅުގެ ކަންކަން ބަލަހައްޓާ ހާއްސަ ވޯކިން ގުރޫޕަށް ލިބިދޭ އެންމެހާ ބާރުތައް. އަދި އެއްބަސްވުމުގެ އެ މާއްދާ ލަފުޒުން ލަފުޒަށް.\n- އުތުރު ތިލަފަޅު ދުވަހުން ދުވަހަށް ހިންގުމަށް އެކުލަވާލެވޭ ޖޮއިންޓް ރެޒިޑެންޓް ޓީމުގައި ހިމެނޭ ފަރާތްތަކުގެ ތަފްސީލު އަދި އެ ޓީމަށް ލިބިގެންވާ ބާރުތައް. އެއްބަސްވުމުގެ އެ މާއްދާ ލަފުޒުން ލަފުޒަށް.\n- އެއްބަސްވުމުގެ ދަށުން މަތިންދާ ބޯޓު ޖައްސަން ރަންވޭ އަކާއި އެފަދަ ވަސީލަތްތައް ޤާއިމްކުރާނަމަ އެކަމުގެ ތަފްސީލު.\n- އިންޑިއާގެ ހުއްދަ ނެތި އެއްބަސްވުން ބާތިލު ކުރެވޭނެ ނަމަ އެކަމުގެ ތަފްސީލު.\n- އެއްބަސްވުމުގެ ދަށުން އިންޑިއާގެ އަސްކަރިއްޔާއަށް ނިސްބަތްވާ އެއްވެސް ބަޔަކު އެއްވެސް ވަރަކަށް، އުތުރު ތިލަފަޅުގައި އެއްވެސް ބޭނުމަކު ތިބެވޭނަމަ އެކަމުގެ ތަފްސީލު. އަދި އެފަދަ ފަރާތްތަކަށް ހަތިޔާރު ގެންގުޅެވޭނެ ނަމަ އެކަމުގެ ތަފްސީލު.\nއުތުރު ތިލަފަޅުގެ އެއްބަސްވުން ރައްޔިތުންގެ މަޖިލީހުގެ 241 ކޮމިޓީއާ ހިއްސާކުރީ މިިދިޔަ އާދިއްތަ ދުވަހު އެވެ. ނަމަވެސް އެ އެ އެއްބަސްވުމުގެ ހުރިހާ ބައިތަކެއް ކޮމިޓީއާ ހިއްސާ ނުކުރާ ކަމަށް ކޮމިޓީގެ ބައެއް މެމްބަރުން ވިދާޅުވެ އެވެ. ކޮމިޓީގެ މުގައްރިރު އަދި ހިތަދޫ އުތުރު ދާއިރާގެ މެމްބަރު މުހައްމަދު އަސްލަމް ވިދާޅުވީ އެ އެއްބަސްވުމުގައި ގައުމީ ސަލާމަތަށް ނުރައްކާވާރުގެ ކަމެއް ފާހަގަވެފައި ނުވާ ކަމަަށެވެ.\nޔޫޓީއެފްގެ އެއްބަސްވުުމުގެ ދަށުން ސިފައިންގެ ކޯސްޓްގާޑް ބަނދަރަކާއި ޑޮކްޔާޑެއް އިންޑިއާއިން ތަރައްގީ ކުރާނެ އެވެ. އެތަން އިންޑިއާއިން ތަރައްގީކުރި ނަމަވެސް އެ ތަނުގައި އިންޑިއާ ސިފައިން ނުތިބޭނެ ކަމަށް ދިވެހި ސަރުކާރުން ބުނެ އެވެ. ނަމަވެސް އިދިކޮޅުން ބުނާ ގޮތުގައި ޓެކްނީޝަނުން ފަދަ އެކި ނަންނަމުގައި އެ ތަނުގައި އިންޑިއާ ސިފައިން ގާއިމުވެގެން ތިބޭނެ އެވެ. އެ މައްސަލައިގައި އިދިކޮޅު ޕީޕީއެމް/ޕީއެންސީން ދަނީ އެކަމާ ދެކޮޅަށް ވަރަށް ބޮޑަށް އަޑުއުފުލަމުންނެވެ.\nމީގެ ކުރިން މަޖިލީހުގެ ރައީސް މުހައްމަދު ނަޝީދު ވިދާޅުވީ ޔޫޓީއެފް އެއްބަސްވުން މަޖިލީހާ ހިއްސާކުރަން ނުޖެހޭ ކަމަށެވެ. އަދި ރައީސް ސޯލިހު ވެސް އެ އެއްބަސްވުން ސިއްރުކުރުން ދިފާއު ކުރެއްވި އެވެ. ނަަމަވެސް ފަހުން ޔޫޓީއެފް އެއްބަސްވުން މަޖިލީހާ ހިއްސާކުރަން ރައީސް ނަޝީދު އެންގެވި އެވެ.\nރައްޔިތުންގެ މަޖިލިސް ޑިފެންސް މިނިސްޓްރީ ދިޔަރެސް + އުތުރު ތިލަ ފަޅު\nޔޫޓީއެފް އެއްބަސްވުން ހާމައެއް ނުކުރި\n"ޕައިލެޓުންގެ މުސާރަ ބަޖެޓުގައި ހިމަނަން ހުށަހަޅާނަން"


"Sultan park" ge nan, anehkkaaves "Rasrani bageechaa" ah? – adduLIVE\n"ސަލްޓަން ޕާކު"ގެ ނަން، އަނެއްކާވެސް "ރަސްރަނި ބަގީޗާ" އަށް؟\n1 Apr 12, 2021, 11:13 އަބްދުﷲ ޔާމީން\nރަސްރަނި ބަގީޗާ ހުޅުވުމުގެ ރަސްމިއްޔާތުގެ ތެރެއިން-- ފޮޓޯ: ރައީސް އޮފީސް\nލޯކަލް ކައުންސިލް އިންތިހާބުގެ މާލޭގެ ނަތީޖާ އަކީ ސަރުކާރާ އެމްޑީޕީގެ މޫނުމަތީގައި ރައްޔިތުން ޖެހި ތަފާއްޔެކެވެ. އެމްޑީޕީއަށް މާލެސިޓީ ކައުންސިލްގެ މެޖޯރިޓީ ގެއްލި މޭޔަރުގެ މަގާމުވެސް ގެއްލުނީއެވެ.\nމޭޔަރުކަމަށް އިންތިހާބުވި ކުރީގެ ހައުސިން މިނިސްޓަރު ޑރ. މުހައްމަދު މުއިއްޒުއަކީ ހައުސިން މިނިސްޓަރުގެ މަގާމުގައި ހުންނެވި އިރު މާލެސިޓީ ކައުންސިލަށް އެކި ގޮތްގޮތުން ނުހަނު ދަތި އުނދަގޫ ކުރިމަތިކުރުވި ފަރާތެކެވެ. ސިޓީ ކައުންސިލުން ކުރަމުން އައި އެތައް ކަމެއް އެ ކައުންސިލްގެ އަތުން ނަގާ ހައުސިން މިނިސްޓަރުގެ ބާރުގެ ދަށަށް ގިނަ ކަންކަން ގެންދެވިއިރު އޭގެތެރެއިން ގެންދިޔަ އެއް ކަމަކީ ޕާކު ތަކާއި މަައިޒާންތަކުގެ މަސައްކަތްތަކެވެ.\nކުރީގެ ރައީސް އަބްދުالله ޔާމީންގެ ވެރިކަމުގައި ޕާކުތަކާއި މައިޒާންތައް ހެއްދެވުމުގައި ޑރ. މުއިއްޒު ހައުސިން މިނިސްޓަރުގެ މަގާމުގައި ހުންނަވާ ގިނަ މަސައްކަތްތަކެއް ކުރެއްވިއެވެ. މާލޭގެ އެކު ސަރަހައްދުތަކުގައި ޕާކުތައް ހެއްދެވިއެވެ. އެންމެ ފަހުން ރައީސް މައުމޫންގެ ވެރިކަމުގައި ހެއްދެވި "ސަލްޓަން ޕާކް"ގެ ނަން "ރަސްރަނި ބަގީޗާ"އަށް ބަދަލުކޮށް އެތަނަށްވެސް ބޮޑެތި ބަދަލުތަކެއް ގެންނެވީ މުއިއްޒުއެވެ.\nސަލްޓަން ޕާކުގެ ނަން ރަސްރަނި ބަގީޗާއަށް ބަދަލުކުރުން ވެގެންދިޔައީ އޭރު އިދިކޮޅުގައިތިބި ފަރާތްތަކުން އެކަމަށް ނުހަނު ފާޑުކިޔުން އަމާޒުކުރި ކަމަށެވެ. ނަތީޖާއެއްގެ ގޮތުން ވެރިކަން ބަދަލުވެ މިސަރުކާރު އައިސް، އެމްޑީޕީ މެޖޯރިޓީ އޮތް މާލޭ ސިޓީ ކައުންސިލަށް ޕާކުތަކާއި މައިޒާންތައް ހިންގުމުގެ ބާރު ދިނުމާއެކު އެންމެ ފުރަތަމަ ކުރި އެއްކަމަކަށް ވެގެން ދިޔައީ ރަސްރަނި ބަގީޗާގެ ނަން ސަލްޓަން ޕާކަށް އަނބުރާ ބަދަލުކުރުމެވެ.\nއަނެއްކާވެސް ޕާކުތަކުގެ ބާރުތައް ޑރ. މުއިއްޒުގެ އަތްމައްޗަށް ދަނީއެވެ. ސަލްޓަން ޕާކުގެ ނަން އަނެއްކާވެސް ރަސްރަނި ބަގީޗާއަށް ބަދަލު ކުރާނެ ބާއެވެ؟